CELEX: 52014XG1203(01)
Language: fi
Date: 2014-12-03
Title: Neuvoston päätelmät Euroopan audiovisuaalipolitiikasta digitaaliajalla

3.12.2014   
            
            
               FI
            
            
               Euroopan unionin virallinen lehti
            
            
               C 433/2
            
         Neuvoston päätelmät Euroopan audiovisuaalipolitiikasta digitaaliajalla
   (2014/C 433/02)
   EUROOPAN UNIONIN NEUVOSTO, joka
   TOTEAA, ETTÄ:
   
            
               1.
            
            
               Audiovisuaalialalla on keskeinen merkitys luotaessa kestävää kasvua ja työllisyyttä ja edistettäessä kulttuurista ja kielellistä monimuotoisuutta, minkä vuoksi se on EU:n talous-, kulttuuri- ja sosiaalipoliittisen ohjelman ja erityisesti Eurooppa 2020 -strategian tavoitteiden saavuttamisen kannalta keskeinen alue.
            
         
            
               2.
            
            
               Aikana, jolloin teknologiset muutokset tapahtuvat nopeasti ja markkinoiden kehitys on ennakoimatonta, on keskeisen tärkeää edistää kulttuurista ja kielellistä monimuotoisuutta ja kilpailukykyä kaikissa politiikkatoimissa, jotka vaikuttavat Euroopan audiovisuaalialaan EU:ssa ja jäsenvaltioissa.
            
         PANEE MERKILLE SEURAAVAA:
   
            
               3.
            
            
               Digitaalinen vallankumous on vaikuttanut perinpohjaisesti audiovisuaaliseen ympäristöön, jossa on nykyisin samanaikaisesti elokuvaa, lineaarisia audiovisuaalisia mediapalveluja, kuten televisio, sekä uusia, ei-lineaarisia mediapalveluja, kuten tilausvideot (VOD). Lineaaristen ja ei-lineaaristen audiovisuaalisten mediapalvelujen välisten rajojen hämärtyminen nostaa esiin kysymyksen voimassa olevien EU:n säännösten asianmukaisuudesta.
            
         
            
               4.
            
            
               Tiedotusvälineiden konvergenssi tarjoaa myös uusia mahdollisuuksia audiovisuaalisen sisällön jakamiseen, mikä vuorostaan edellyttää liiketoiminta- ja sääntely-ympäristön mukautumista.
            
         
            
               5.
            
            
               Audiovisuaaliset markkinat ovat yhä suuntautuneet televisioon ja elokuvaan; suhtautuminen audiovisuaaliseen sisältöön on kuitenkin muuttunut merkittävästi; etenkin nuoret käyttävät yhä suuremmassa määrin verkkopalveluja. Yleisö haluaa ja odottaa voivansa käyttää uutta sisältöä välittömästi, milloin ja missä tahansa ja kaikilla laitteilla. Kuitenkaan Euroopassa, jonka markkinat ovat pirstaloituneet, sisällön laillinen tarjonta ei aina vastaa tätä rajat ylittävää kysyntää.
            
         
            
               6.
            
            
               Tähän kehitykseen vastaamiseksi on poliittisten päättäjien vastuulla tarkastella, miten audiovisuaalista sisältöä varten voidaan auttaa luomaan dynaamiset sisämarkkinat, jotka vastaavat kansalaisten, sisällöntarjoajien ja oikeudenhaltijoiden vaatimuksia, ja varmistaa samalla kulttuurinen ja kielellinen monimuotoisuus.
            
         ON YHTÄ MIELTÄ SEURAAVASTA:
   
            
               7.
            
            
               Tekijänoikeuksien tulisi digitaaliajallakin edelleen suojata ja rohkaista luovaa toimintaa sekä varmistaa kohtuullinen korvaus oikeudenhaltijoille ja samalla mahdollistaa uusien innovatiivisten palvelujen kehittäminen ja rajat ylittävä pääsy kansalaisille.
            
         
            
               8.
            
            
               Euroopan audiovisuaalipolitiikan tärkeimpinä tavoitteina digitaaliajalla on:
               
                           a)
                        
                        
                           helpottaa laajan, kulttuurisesti ja kielellisesti monimuotoisen ja korkealaatuisen sisällön tarjontaa;
                        
                     
                           b)
                        
                        
                           vastata yleisön kysyntään varmistamalla helppo, nopea, rajat ylittävä ja laillinen pääsy sisältöön, eurooppalaisten audiovisuaalisten teosten täysimääräinen rajat ylittävä levitys ja eurooppalaisten teosten näkyvyys ja läsnäolo kaikilla jakelukanavilla;
                        
                     
                           c)
                        
                        
                           varmistaa audiovisuaalisten mediapalvelujen tarjoajien tasapuoliset kilpailuedellytykset sisämarkkinoilla.
                        
                     
         
            
               9.
            
            
               Näiden tavoitteiden saavuttamiseksi on tärkeää varmistaa tiedotusvälineiden moniarvoisuus; edistää teknologianeutraaleja audiovisuaalialan sisämarkkinoita; turvata yleiset edut, joihin kuuluu jäsenvaltioiden vastuu kansallisesta turvallisuudesta, yleisön ja erityisesti alaikäisten suojelu sekä vanhusten ja vammaisten pääsy sisältöihin; tukea medialukutaitoa varsinkin lasten ja nuorten keskuudessa; ja edistää eurooppalaisen elokuvaperinnön saatavuutta ja elokuvalukutaidon hankkimista.
            
         ON TYYTYVÄINEN:
   
            
               10.
            
            
               
                           —
                        
                        
                           komission tiedonantoon Eurooppalainen elokuva digitaaliajalla – Kulttuurien monimuotoisuuden ja kilpailukyvyn yhdistäminen (1),
                        
                     
                           —
                        
                        
                           komission tiedonantoon elokuville ja muille audiovisuaalisille teoksille myönnettävästä valtiontuesta (2),
                        
                     
                           —
                        
                        
                           vihreään kirjaan Valmistautuminen täysin konvergoituneeseen audiovisuaaliseen maailmaan: kasvu, luominen ja arvot (3).
                        
                     
         PYYTÄÄ KOMISSIOTA:
   
            
               11.
            
            
               viemään pikaisesti loppuun audiovisuaalisista mediapalveluista annetun direktiivin (4) tarkistuksen (5) ottaen huomioon digitalisoitumisesta seuranneet nopeat teknologiset ja markkinamuutokset ja esittämään tämän tarkistuksen pohjalta direktiivin tarkistamista koskevan ehdotuksen mahdollisimman nopeasti ja toissijaisuusperiaatetta noudattaen.
            
         
            
               12.
            
            
               toteuttamaan Euroopan elokuvapolitiikkaa koskevan jäsennellyn vuoropuhelun eurooppalaisen elokuvafoorumin (6) kautta ja käyttämään foorumin tuloksia myös Luova Eurooppa -ohjelman (Media-alaohjelma) väliarvioinnissa, jonka tarkoituksena on muotoilla uudelleen toimintalinjoja, lisätä täydentävyyttä kansallisten tukijärjestelmien kanssa ja mukauttaa niitä markkinoiden muuttuviin tarpeisiin.
            
         
            
               13.
            
            
               edistämään Erasmus+-, Horisontti 2020- ja COSME-ohjelmien käyttöä audiovisuaalialaa tukevien koulutus-, tutkimus- ja innovointitoimien rahoittamiseksi.
            
         A.   LIIKETOIMINTAYMPÄRISTÖ
   
   KEHOTTAA KOMISSIOTA JA JÄSENVALTIOITA TOIMIVALTANSA PUITTEISSA JA TOISSIJAISUUSPERIAATETTA NOUDATTAEN:
   
            
               14.
            
            
               testaamaan elokuvien uusien julkaisutapojen vaikutusta Luova Eurooppa -ohjelman (Media-alaohjelma) yhteydessä ja tutkimaan mahdollisuuksia testata näitä toimintatapoja osana kansallisten elokuvapolitiikkojen tavoitteita.
            
         
            
               15.
            
            
               kannustamaan käytäntöjä, joilla monella alueella toimivien audiovisuaalisten verkkomediapalvelujen toimilupien myöntämistä voidaan helpottaa.
            
         
            
               16.
            
            
               kannustamaan vaihtoja ja kansainvälistä yhteistyötä audiovisuaalisen tuotantoketjun toimijoiden välillä myös tarkoituksena parantaa tiedon ja tilastotietojen kokoamista ja tässä suhteessa tehostamaan yhteistyötä Euroopan audiovisuaalisen seurantakeskuksen kanssa.
            
         KEHOTTAA JÄSENVALTIOITA:
   
            
               17.
            
            
               varmistamaan, että lainsäädäntö ja julkiset rahoitusjärjestelmät antavat mahdollisuuden innovoida ja kokeilla erilaisia julkaisuikkunoita, kuten samanaikaista julkaisemista eri alustoilla.
            
         B.   JULKINEN RAHOITUS JA RAHOITUKSEN SAATAVUUS
   
   PYYTÄÄ KOMISSIOTA:
   
            
               18.
            
            
               tehostamaan kulttuurialan ja luovien alojen lainantakausvälineen valmisteluja Luova Eurooppa -ohjelmassa (7) esitetyn mukaisesti, jotta väline voidaan perustaa vuonna 2016.
            
         KEHOTTAA KOMISSIOTA JA JÄSENVALTIOITA TOIMIVALTANSA PUITTEISSA JA TOISSIJAISUUSPERIAATETTA NOUDATTAEN:
   
            
               19.
            
            
               kannustamaan audiovisuaalisten teosten julkisen rahoituksen uudelleen kohdentamista kehitykseen, jakeluun ja markkinointiin.
            
         
            
               20.
            
            
               edistämään EU:n tukitoimenpiteiden, etenkin Luova Eurooppa -ohjelman (Media-alaohjelma) sekä kansallisten ja alueellisten ohjelmien täydentävyyttä.
            
         
            
               21.
            
            
               kannustamaan elokuvaperinnön ja siihen liittyvän aineiston digitointia ja säilyttämistä.
            
         KEHOTTAA JÄSENVALTIOITA:
   
            
               22.
            
            
               edistämään sekä julkisten että yksityisten sijoittajien yhteisesti rahoittamien takuurahastojen ja sijoitusrahastojen perustamista aina, kun se on tarkoituksenmukaista.
            
         
            
               23.
            
            
               edistämään valmiuksien kehittämistä pankkien ja rahoituksenvälittäjien tukemiseksi audiovisuaalialan yritysten rahoituksessa Luova Eurooppa -ohjelman valmiuksien kehittämisjärjestelmän mukaisesti.
            
         C.   MEDIA- JA ELOKUVALUKUTAITO JA ELOKUVAPERINTÖ
   
   PYYTÄÄ KOMISSIOTA:
   
            
               24.
            
            
               arvioimaan Luova Eurooppa -ohjelman (Media-alaohjelma) yhteydessä rahoitettujen elokuvakasvatustoimien tulokset ja levittämään niitä.
            
         
            
               25.
            
            
               tukemaan ja koordinoimaan toimia, joilla arvioidaan Euroopan kansalaisten medialukutaitoa EU:n tasolla sekä kansallisella ja paikallisella tasolla medialukutaitoa käsittelevän asiantuntijaryhmänsä toiminnan yhteydessä.
            
         KEHOTTAA KOMISSIOTA JA JÄSENVALTIOITA TOIMIVALTANSA PUITTEISSA JA TOISSIJAISUUSPERIAATETTA NOUDATTAEN:
   
            
               26.
            
            
               edistämään hyviä käytäntöjä ja tutkimusta medialukutaidon sisällyttämisestä viralliseen koulutukseen sekä epäviralliseen ja arkioppimiseen.
            
         
            
               27.
            
            
               käyttämään elokuvaperintöä keinona, jolla voidaan edistää eurooppalaisia kulttuureja ja arvoja Euroopan ulkopuolella.
            
         KEHOTTAA JÄSENVALTIOITA:
   
            
               28.
            
            
               edistämään elokuvateosten ja audiovisuaalisten teosten käyttöä kaikilla koulutusasteilla, mukaan lukien epävirallinen ja arkioppiminen, keskittyen etenkin lukutaitoon, kriittiseen sisältöanalyysiin ja sisällön valintaan sekä parhaiden käytäntöjen ja opetusmateriaalin vaihtoon.
            
         
            
               29.
            
            
               kannustamaan kansallisia elokuvafestivaaleja toimimaan elokuvalukutaidon foorumeina.
            
         
            
               30.
            
            
               käyttämään paremmin EU:n rakennerahastojen tarjoamia mahdollisuuksia tukea audiovisuaalisen perinnön (sekä elokuva- että televisioperinnön) suojelua, digitointia ja levittämistä edistäviä toimia ja samalla myös kannustamaan uusien julkaisustrategioiden ja kanavien kokeilua.
            
         
            
               31.
            
            
               kannustamaan audiovisuaalisen perinnön (sekä elokuva- että televisioperinnön) innovatiivista uudelleenkäyttöä.
            
         D.   SÄÄNTELYKEHYS
   
   PYYTÄÄ KOMISSIOTA:
   
            
               32.
            
            
               kiinnittämään erityistä huomiota seuraaviin tekijöihin audiovisuaalisista mediapalveluista annetun direktiiviin tarkistuksen yhteydessä (8):
               
                           a)
                        
                        
                           arvioidaan, onko voimassa olevassa lainsäädännössä ei-lineaaristen ja lineaaristen mediapalvelujen välillä tehty ero edelleen asianmukainen digitaaliaikana;
                        
                     
                           b)
                        
                        
                           arvioidaan alkuperämaan periaatteen toimintaa audiovisuaalisessa ympäristössä;
                        
                     
                           c)
                        
                        
                           arvioidaan tehokkainta tapaa luoda tasapuoliset toimintaedellytykset kaikille arvoketjun toimijoille;
                        
                     
                           d)
                        
                        
                           arvioidaan audiovisuaalisista mediapalveluista annetussa direktiivissä säädettyjen eurooppalaisten teosten myynninedistämistoimenpiteiden tehokkuutta ottaen huomioon vaihtoehtoiset toimenpiteet, joilla varmistetaan eurooppalaisten teosten tehokas myynninedistäminen digitaalisessa ympäristössä;
                        
                     
                           e)
                        
                        
                           arvioidaan mainontaa koskevien nykyisten sääntöjen toimivuutta;
                        
                     
                           f)
                        
                        
                           varmistetaan alaikäisten korkeatasoinen suojelu kaikissa audiovisuaalisissa mediapalveluissa.
                        
                     
         
            
               33.
            
            
               digitalisoituminen huomioon ottaen esittämään tarvittavat ehdotukset EU:n tekijänoikeuskehyksen uudistamisen jatkamiseksi siten, että siitä on hyötyä Euroopan taloudelle ja kulttuuriselle monimuotoisuudelle, ja että sillä muun muassa helpotetaan audiovisuaalisten teosten laillista ja rajat ylittävää saatavuutta verkossa, edistetään audiovisuaalisten teosten kansainvälistä verkkolevitystä, suojataan ja palkitaan tekijöitä ja muita oikeudenhaltijoita, tarjotaan tasapainoinen kehys oikeuksille, velvollisuuksille ja vastuille koko arvoketjussa sekä parannetaan elokuvaperinnön digitointia ja saatavuutta verkossa.
            
         
      (1)  Asiak. 10024/14.
   
      (2)  EUVL C 332, 15.11.2013, s. 1.
   
      (3)  Asiak. 8934/13.
   
      (4)  Euroopan parlamentin ja neuvoston direktiivi 2010/13/EU (EUVL L 95, 15.4.2010, s. 1).
   
      (5)  REFIT-arviointi.
   
      (6)  Käynnistetty komission tiedonannolla ”Eurooppalainen elokuva digitaaliajalla”.
   
      (7)  Euroopan parlamentin ja neuvoston asetus (EU) N:o 1295/2013 (EUVL L 347, 20.12.2013, s. 221).
   
      (8)  Audiovisuaalisia mediapalveluja koskevan direktiivin REFIT-arviointi on määrä suorittaa vuonna 2015 (asiak. 10648/14).